google/wiki40b huggingface dataset:
איגרת אוויר

איגרת אוויר או אארוגרמה (באנגלית: Air Letter או Aerogramme) היא מכתב בצורת דף נייר דק וקל מהרגיל, המתקפל לצורת מעטפה והנשלח בדואר אוויר ללא מעטפה נוספת. בדרך כלל דף הנייר המרכיב את איגרת האוויר מודפס חלקית, באותם מקטעים, שנועדו להימצא בחלק החיצוני של האיגרת, שם נכתבות כתובת הנמען וכתובת השולח.
יש איגרות אוויר עליהן מודפסים בולים בערכים המתאימים ויש איגרות אוויר עליהן צריך להדביק בולים. שינויים בתעריפי דואר האוויר יכולים לייצור מצבים בהם צריך להוסיף בולים גם לאיגרת אוויר עליה כבר מודפס בול.
השימוש באיגרות אוויר הפך לנפוץ במהלך מלחמת העולם השנייה, בעיקר באימפריה הבריטית, אולם המושג aerogramme אושר רשמית בקונגרס איגוד הדואר, שהתקיים ב-1952 בבריסל ובהדרגה נפסק השימוש בכינוי Air Letter.
הכנסת נייר או דבר מה אחר לתוך המעטפה שנוצרה מקיפול איגרת האוויר מבטל את המעמד המעטפה כאיגרת אוויר והופכת אותה למעטפת דואר רגילה, שאינה נשלחת בדואר אוויר.
הלוגוס (מועדון)

הלוֹגוּס היה פאב-מועדון בתל אביב אשר שימש להופעות רוק. הלוגוס הוקם על ידי רונן זיו ומיקי גפן, חברי ילדות ממושב בני ציון. המקום, ששכן במדרחוב נחלת בנימין, פעל משנות ה-80 ועד סגירתו ב-1999.
המועדון היווה אבן דרך בתרבות הרוק הישראלי של שנות ה-90, והופיעו בו מיטב אמני הרוק של אותה התקופה, ביניהם: ערן צור, המכשפות, דן תורן, דני רובס, יוסי אלפנט, זקני צפת, פורטיסחרוף, איפה הילד, רוקפור ואחרים. המועדון אופיין בצפיפות רבה, ולעיתים אף במחנק אשר נבע מעשן סיגריות סמיך, אך רבים טענו כי עובדה זו תרמה רבות להרגשת האינטימיות בהופעות. היה זה המועדון הראשון בישראל אשר שימש כפאב ובמקביל הופיעו בו אמנים שונים. בעקבות הצלחתו הגדולה של המועדון נפתחו מועדונים נוספים בסגנון זה, כדוגמת מועדון הבארבי.
בתחילת שנות ה-90 צולמו בלוגוס תוכניות הטלוויזיה "קול הפופ" ו"קול הרוק", בהנחיית יואב קוטנר, אשר כללו הופעות נבחרות מהמקום.
אחת ההופעות המפורסמות בתולדות המועדון הייתה הופעתם של יוסי אלפנט יחד עם להקת "וויילד קרוז" ב-6 בספטמבר 1991. במהלך הופעה זו, באחת ההפסקות, נפטר אלפנט מדום לב. הופעה מפורסמת נוספת, שלא התקיימה בסופו של דבר, הייתה ההופעה של להקת המכשפות שתוכננה ל-2 באוקטובר 1997. הופעה זו תוכננה להיות הופעת הקאמבק של הלהקה לאחר כשנה ללא פעילות, אך היא לא התקיימה בסופו של דבר בשל מותה הטראגי של סולנית הלהקה ענבל פרלמוטר בלילה שלפני ההופעה. ב-5 בנובמבר 1997 התקיימה במועדון הופעה לזכרה של פרלמוטר.
עבד אל-חלים חאפז

ביוגרפיה

חאפז נולד בכפר אל-חלוואת (الحلوات) שבמחוז א-שרקיה במצרים, והצעיר מארבעת ילדיו של שייח' עלי איסמאעיל שבאנה. אמו מתה זמן מה לאחר היוולדו, ואביו מת באופן טראגי ב-1934, כחמש שנים לאחר מכן, והותיר את חאפז ואחיו יתומים. חאפז עבר לגור בבית דודו. הוא התגבר על המכשולים, והיה לאחד מגדולי הזמר הערבי והקולנוע המצרי בכל הזמנים. שיריו המפורסמים "סוואח" ("נודד") "זאי אל הווא" ("תחושה של אהבה") ו"גאנא אל הווא" ("אהבה בואי אלינו"), הם רק מבחר ממאתיים ושישים השירים שהקליט בימי חייו.
בשנת 1953, עת הופיע במועדונים בקהיר, גויס עבד אל חלים כתחליף של הרגע האחרון לזמר כארם מחמוד לשיר בתוכנית הופעות חיות ברדיו. ביצועים של עבד אל חלים הושמעו אצל מוחמד עבד אל-והאב, המפקח על תוכניות המוזיקה ברדיו הלאומי המצרי. עבד אל חלים השתמש בשם "חאפז" - השם הראשון של עבד אל ווהאב, כשם הבמה שלו מתוך הוקרה על החסות שלקח עליו עבד אל ווהאב. השניים שיתפו פעולה ביצירת הרבה שירי אהבה פופולריים כגון "Ahwak" ("אני אוהב אותך"), "Nebtedi Minen el Hekaya" ("אם היינו צריכים לספר את הסיפור"), וכן "Fatet Ganbina" ("היא באה בינינו").
במהלך הקריירה שלו היה פופולרי מאוד והופיע בהופעות גדולות בזירות ואצטדיונים. למרות הפופולריות שלו, הוא בקושי הוציא אלבום אולפן אחד בחייו משום שהוא היה זמר הופעות. חלים הביא כלי נגינה חדשים רבים למוזיקה הערבית. הוא ניגן על כלי נגינה רבים מאוד כולל אבוב, תופים, פסנתר, עוד, גיטרה, קלרינט, והיה מעורב בכל ההיבטים של יצירת השירים שלו. סגנון שירתו נודע בהבעת רגשות עזים, והוא נערץ על ידי מיליונים בעולם הערבי ובעולם כולו, ובהם נשיא מצרים גמאל עבד אל נאצר אשר הביע אליו את הערכתו, כשם שהביע לאום כולתום.
חאפז הופיע כמעט בכל מדינה בעולם הערבי בנוסף לכמה הופעות מחוץ לעולם הערבי, כולל מספר הופעות באירופה. הוא נהג לעודד ולסייע לאמנים צעירים רבים ושחקנים להצליח. הוא שיחק בשישה עשר סרטי קולנוע, ובהם "דלילה" (1956), שהיה הסרט המצרי הראשון בצבעים. בשיא הקריירה הקולנועית שלו כונה "נער הזהב של הקולנוע המצרי".
חאפז סבל כל ימי חייו מבילהרציה, בה לקה בעודו ילד. הוא מת מסיבוך של המחלה בגיל 47 בבית החולים "קינגס קולג'" בלונדון. מותו הכה בהלם את מיליוני מעריציו, ונודע כי כמה נערות מצריות התאבדו לשמע הידיעה. הזמרת הערבייה ילידת בלגיה נטשה אטלס קראה לאלבומה משנת 1997 "חלים" על שמו.
הוא נקבר בהלוויה המונית בקהיר בה השתתפו כ-3 מיליון אבלים.
בשנת 2010 חידש הזמר הישראלי שלומי סרנגה את שירו של חאפז "אולו לו" (בערבית: قولوا له, "תגידו לו"), וביצע אותו בעברית בשם "גלו לו".
חאפז מעולם לא נישא, אך הייתה שמועה נרחבת שהיה נשוי בסתר לשחקנית המצרית הפופולרית סועאד חוסני; עם זאת, השמועה מעולם לא אומתה, ומקורביהם של השניים הכחישו אותה.
בילי (סדרת טלוויזיה)

עלילה

בילי (אילנית גרשון) היא חוצנית צעירה אשר שוגרה בטעות אל ביתם של משפחת שגב (משפחה ממוצעת ורגילה לגמרי) עקב רעידת אדמה (ליקוי חמה בין גלקטי) ששאב אותה לכדור הארץ שנבע אשר בהמצאה של עמוס (שמואל וילוז'ני). נועם הבן הבכור (ידידיה ויטל) היה באותו הזמן בבית וראה את בילי מגיעה לביתם.
השם בילי ניתן לה על ידי נועם, ראשי תיבות ביל"י - בת יקום לא ידוע.

פרק הסיום

ב-2009 שודר פרק סיום העונה השנייה שהיה בדיעבד פרק סיום הסדרה. בפרק, חלקו השני של פרק הסיום (החלק הראשון שודר שבוע לפני), מחליטה בילי לנסות את המשגר שנבנה מחדש ולחזור לכוכב ברגיליה, ובו זמנית להחזיר את רותי, ששוגרה לשם בטעות, בליקוי חמה נדיר. בסיום הפרק בילי נפרדת מכולם ונעלמת, אך כעבור כמה שניות היא חוזרת ונועם, שמאוהב בה, מבקש להצטרף אליה. כך הסתיים הפרק, העונה והסדרה בסוף לא גמור, כשלא ידוע אם נועם אכן טס איתה ומה קרה לאחר מכן.
פיפה מידלטון

משפחה

הוריה של פיפה הם קרול (לשעבר גולדסמית') ומייקל מידלטון. אמה עבדה כדיילת אוויר, ואביה עובד אף הוא בענף התעופה. במהלך השנים 1984–1986 התגוררה המשפחה בעמאן בירת ירדן, בשל עבודתו של האב בחברת התעופה בריטיש איירווייז. לאחר סיום עבודתו של האב בעמאן, חזרה המשפחה לבריטניה, ועברה להתגורר בכפר באקלברי, במחוז ברקשייר. ב-1987 הקימו הוריה עסק משפחתי באסם ביתם, שסיפק אביזרים למסיבות באמצעות שירות משלוחי דואר, ואשר זכה לשגשוג והצלחה כלכלית. בהמשך הקימו הוריה גם אתר אינטרנט למכירת צעצועים לילדים. הונה של החברה המשפחתית מוערך כיום בכ-30 מיליון לירות שטרלינג.
בני משפחת מידלטון התגוררו בלידס, במערב יורקשייר, וניהלו בה עסק משפחתי משגשג במשך דורות רבים. מחוז הולדתם של בני משפחת גולדסמית' הוא דורהאם.
בנוסף לקתרין דוכסית קיימברידג', אחותה הבכורה, יש לפיפה אח נוסף וצעיר ממנה, בשם ג'יימס ויליאם, שהוא איש עסקים.
ביולי 2016, מידלטון התארסה עם ג'יימס מתיוז , נהג מירוצים לשעבר. השניים נישאו ב-20 במאי 2017. באוקטובר 2018 נולד לזוג בן.

לימודים, עבודה וקשרים חברתיים

בשנת 1995 עברה המשפחה לבאקלברי, וכמו אחותה הגדולה, קתרין, עברה מידלטון ללמוד באוניברסיטת סנט אנדרוז. לאחר סיום לימודיה, בשנת 2008, עבדה מידלטון במשך זמן קצר עבור משרד יחסי ציבור לקידום מוצרי יוקרה. עם הזמן היא עברה לעבוד בחברה שהנהלתה שכנה בלונדון, ואשר עסקה בארגון אירועים ומסיבות, בשם "Table Talk". היא התחברה עם בני אצולה כמו לורד אדוארד אינס-קר, בנו של דוכס רוקסברו (שהתגורר יחד עמה באותו בית), וכמו ארל פרסי, יורשו של הדוכס מנורת'אמברלנד. היא הפכה גם לחברתה הטובה מאד של צ'לסי דייוויד, חברתו לשעבר של הנסיך הארי. בזכות קשריה החברתיים הצליחה לזכות ב-2008 בתחרות על התואר "אשת החברה הרווקה מספר אחת" שנערכה על ידי המגזין Tatler, כשניצחה בהתמודדות מול דוגמניות, שחקניות ונשות אצולה ידועות רבות, ובהן גם בת דודתו של הנסיך ויליאם, הנסיכה יוג'יני. קשריה הרומנטיים כללו מערכות יחסים עם ג'ארדין "ג'יי ג'יי" פאטרסון, שאמור לרשת את חברת Jardine Matheson; עם בן האצולה הסקוטי בילי מור נסביט; עם סיימון יאנגמן, בן למשפחת יהלומנים ידועה בבריטניה; ועם אלכס לאנדון, ברוקר בן 30 מקנט, שחקן קריקט לשעבר וחבר ילדות של הנסיך ויליאם.

החתונה המלכותית והשלכותיה


ההודעה הרשמית של האירוסין של אחותה קתרין פורסמה בתאריך 23 בנובמבר 2010. מידלטון נבחרה לתפקיד שושבינת הכבוד, ומינויה זה אושר רשמית ב-14 בפברואר 2011. במהלך טקס החתונה המלכותית של הנסיך ויליאם וקתרין, לבשה מידלטון שמלה לבנה, אשר עוצבה על ידי "שרה ברטון", זכתה לשבחים בתקשורת על הופעתה, ומשכה תשומת לב רבה מצד כתבים וצלמים. בכלי התקשורת נטען, כי עקב יופיה הרב של מידלטון, היא "גנבה את ההצגה" מהכלה במהלך טקס החתונה. תמונות עירום שלה, כאשר שהתה בחזה חשוף על יאכטה בלב ים בעת בילוי חופשה, זכו לפרסום רב בכלי התקשורת, לאחר שכבר הפכה לידוענית בינלאומית, בעקבות נישואי אחותה לנסיך ויליאם.
במהלך חודש מאי, פרסם מגזין TMZ, כי יושב ראש הדירקטוריון של חברת הסרטים "ויויד אנטרטיימנט", סטיבן הירש, הציע למידלטון חמישה מיליון דולר תמורת סצנה פורנוגרפית אחת בלבד בכיכובה. הוא טען שעשה זאת בשל יופייה הרב, אישיותה, והיותה "הכוכבת של החתונה". הצעה דומה אך בסך של מיליון דולר בלבד, הפנה הירש גם לאחיה של מידלטון, ג'יימס.

יחוס שושלת משפחת מידלטון

בין אבותיהם של בני משפחת מידלטון, ניתן למנות גם את סר תומאס לייטון (1530–1610) שהיה מושל גרנזי, בשנים 1570–1609, ואת אשתו, ליידי אליזבת קנוליס (1549–1605), שהייתה בת דודתה של אליזבת הראשונה, מלכת בריטניה.
Quake 2

עלילה

המשחק מציג עלילה חדשה לחלוטין. לאחר שבני האדם מצליחים להדוף פלישה של גזע קיבורגים חייזרי הנקרא סטרוג (באנגלית: Strogg) שזרעו הרס וחורבן בכדור הארץ, יוצא כוח פלישה גדול של חיילי קומנדו ונחתי חלל לכוכב האם של הסטרוגים במטרה להתנקש במנהיגם העריץ, מאקרון (Makron). לרוע המזל, הסטרוגים עולים על המבצע, ומפעילים תותח גדול שמשמיד את רוב החלליות שהיו אמורות לנחות. הנחיתה לכאורה נכשלת ורוב הצוות נהרג או נשבה בידי הסטרוגים לשם ייצור מפלצות חדשות או ניסויים מדעיים - חוץ מאחד, נחת חלל בכינוי "Bitterman" (בתרגום חופשי: "איש המרירות") אותו מגלם השחקן. על השחקן לשרוד בכוכב העוין תוך כדי ביצוע משימות בתוך בירת הכוכב, חדירה לבסיס הסודי של מאקרון ולחימה בו.

משחק מרובה משתתפים

המשחק מציע גם אפשרות למשחק מרובה משתתפים. קיימים מספר מצבי משחק: שיתוף פעולה, קרב 1 על 1, קרב "כולם על כולם" - האחרון ששורד, וקרב "תפיסת דגל". ניתן לשחק במפות של השחקן יחיד כמו כן ב-4 מפות מותאמות אישית למולטיפלייר וכן במגוון רחב של מפות שיוצרו על ידי שחקני קוויק 2 מומחים. במצב משחק זה, ניתן להתאים אישית את השחקן. ניתן לבחור לו שם, לבוש ומין - לוחם, לוחמת או סייבורג.

ביקורות

המשחק זכה לביקורות חיוביות, הן על ידי שחקנים והן על ידי מבקרי משחקים ומכר למעלה ממיליון עותקים. קוויק 2 הוא המשחק הפופולרי ביותר של 1998.

קוד מקור

כמו משחקים אחרים מהסדרה, יצא לאור גם קוד המקור של המנוע של Quake 2 מספר שנים לאחר שחרור המשחק, בדצמבר 2001 כתוכנה חופשית ברישיון GPL.
ורנר אולק

קריירת מועדונים ונבחרת

אולק החל את קריירת הבוגרים שלו בקבוצת ארמיניה האנובר בשנת 1956, וכעבור ארבע שנים חתם בבאיירן מינכן. אולק שיחק במשך כל שנות ה-60 בבאיירן מינכן, וזכה עמה בשלושה גביעים מקומיים, אליפות אחת, וגביע אירופה למחזיקות גביע בשנת 1967, לאחר ניצחון על גלאזגו ריינג'רס בגמר. אולק צבר 266 הופעות במדי באיירן מינכן וכבש ארבעה שערים. בשנת 1970 עבר לשחק באראו מליגת העל השווייצרית, בה הפך למאמן-שחקן, וסיים שם את קריירת המשחק הפעיל שלו בשנת 1973.
לאולק הופעה אחת במדי נבחרת גרמניה, במוקדמות מונדיאל 1962.

קריירת אימון

אולק כאמור אימן את אראו השווייצרית, ולאחר מכן אימן במשך כשני עשורים בקבוצות רבות, כפרוסן מונסטר, אאוגסבורג, איינטרכט בראונשווייג, דרמשטדט 98, פרייבורג, קרלסרוהה, וסנט גאלן.
בשנת 1990 מונה אולק למאמן נבחרת מרוקו, אותה אימן בגביע אפריקה לאומות 1992  אשר נערך בסנגל, ובטורניר הכדורגל של אולימפיאדת ברצלונה בשנת 1992. בשנת 1995 מונה למאמן א-זמאלכ מליגת העל המצרית, שם אימן שנתיים, ולאחריהן פרש מאימון.
מחלף באקה-ג'ת

מבנה המחלף

מבנה המחלף הוא מסוג מחלף יהלום משולב בעלה תלתן כשהלולאות משמשות את היציאות מכביש 6. גשר המחלף חולף על כביש 6 בתוואי כביש 9. בשני צידי הגשר ממוקמים צמתים, אך עקב נפח התנועה הקטן יחסית הם אינם מרומזרים. 
כביש 9 אליו מחבר המחלף הוא כביש קצר יחסית המוביל לכביש מקומי. כתוצאה מכך, נפח התנועה במחלף קטן יחסית, אך עם זאת, הוא נבנה תוך שימוש בשתי לולאות המאפשרות נפח תנועה גדול יותר בהשוואה למחלף יהלום רגיל. סיבה אפשרית לתכנון זה נעוצה בתוכניות עתידיות לשדרוג כביש 9 לכביש מהיר, כביש רוחב מרכזי המוביל מכביש 2 באזור חדרה למחלף באקה-ג'ת.
גולם

משך

תקופת הגולם יכולה להתקצר עד כדי שבועיים, או להימשך חודשים רבים במקרה של דיאפאוזה, בה הגולם נשאר בתרדמת למשך הקיץ החורף, והבוגר מגיח בסתיו או באביב. פרפרים לרוב מגיחים בשעות הבוקר, בעוד יתושים מגיחים לרוב בערב או בלילה.

הגנה

הגלמים הם לרוב חסרי יכולת תנועה והגנה על עצמם. הזחל לרוב מתגלם במקום לא בולט, למשל בין צמחים, בין עלים, על גדרות, קירות וכו'. הגלמים של טוואי המשי, טוואי הברוש, טוואי הארכובית, שבתאי השקד ודו-זיפן הצפצפה נמצאים בתוך פקעות מעל פני האדמה. הגלמים של טוואי גדול וטוואי התלתן נמצאים בתוך פקעות מתחת לפני האדמה. במקרים שונים, כמו בגלמים מסוימים של רפרפים ותנשמיות שונות, הגלמים נמצאים מתחת לפני האדמה, במעין תא עריסה המורכב מגרגרי אדמה מהודקים על ידי הפרשה נוזלית. גלמים הנמצאים במקומות לא מוסתרים, מוסווים על ידי צבעיהם הדומים לרקע בו הם נמצאים. כך במקרים של לבנין הכרוב הגדול, לבנין הכרוב הקטן, לבנין משויש ונמפית הקטלב. במקרים אחרים הגלמים מוסווים בכך שהם נצמדים לענפים וקוצים, כמו גלמים של לבנין מזרחי ולבנין ירוק הפסים. יש חרקים המתגלמים בתוך מבנים הגנתיים, כמו הססתיקיים, המתגלמים בתוך מעין תיק המורכב מגזרי ענפים יבשים או גרגרי חול שהזחל בונה סביב עצמו לאחר בקיעתו מהביצה, נושא אותו כל הזמן, ולבסוף מתגלם בו. ישנם חרקים המוגנים על ידי נמלים בשלב הגולם. אחרים יכולים להפיק קולות ולרטוט כדי להרתיע טורפים. מינים מעטים מפרישים רעל מתוך הגולם.
ספר ברוך

ספר ברוך, אחד מן הספרים החיצוניים לתנ"ך ומיוחס לברוך בן נריה בן צדקיה בן מחסיה בן חלקיה שהיה סופרו של הנביא ירמיהו. בספר ארבעה פרקים. הספר נחשב חלק מן הקאנון הקתולי ומופיע בוולגטה.

שפת המקור וזהות המחבר

החוקרים משוכנעים כי הספר נכתב במקורו בעברית, אך אבד בשפה זו. אברהם כהנא מזהה את המחבר כיהודי אולם משוכנע כי זיהוי הספר לתקופת חורבן בית ראשון שגוי. אברהם כהנא משער כי הספר חובר בערך בשנת 75 לספירה, כלומר 5 שנים לאחר חורבן בית שני ולאחר מותם של אספסינוס וטיטוס. הספר מיוחס לברוך בן נריה, אולם ברור איפוא כי מדובר בפסאודואפיגרפיה.

תוכן הספר וסגנונו

על פי הניתוח הספרותי נכתב כל הספר על ידי מחבר אחד. הוא כולל חלק של פרוזה וחלק של פיוט.
וולטר דיקס

ביוגרפיה

באולימפיאדת בייג'ינג (2008) זכה דיקס בשתי מדליות ארד בריצת 100 מטר בשיא אישי של 9.91 שניות, אחרי יוסיין בולט מג'מייקה שקבע שיא עולם חדש של 9.69 שניות, וריצ'רד תומפסון מטרינידד וטובגו (9.89 שניות), בריצת 200 מטר בתוצאה של 19.98 שניות, אחרי בולט שקבע שיא עולם חדש של 19.30 שניות ובן ארצו שון קרופורד (19.96 שניות).
באליפות העולם באתלטיקה שנערכה בטגו, קוריאה הדרומית באוגוסט 2011 זכה דיקס בשתי מדלית כסף. בריצת 100 מטר בתוצאה של 10.08 שניות, אחרי יוהאן בלייק מג'מייקה (9.92 שניות), ולפני קים קולינס מסנט קיטס ונוויס (10.09 שניות). המועמד לניצחון שיאן ואלוף העולם בולט פסל בזינוק. בריצה ל-200 מטר בתוצאה של 19.70 שניות, אחרי בולט שקבע את התוצאה הרביעית בהיסטוריה, 19.40 שניות ולפני כריסטוף למטרה מצרפת שקבע שיא צרפתי חדש של 19.80 שניות.
בתחרות ליגת היהלום שנערכה בבריסל, בלגיה ב-16 בספטמבר 2011 קבע דיקס בריצת 200 מטר שיא אישי חדש של 19.53 שניות, שמציב אותו במקום הרביעי בהיסטוריה בריצה זו, אחרי בלייק שקבע את התוצאה השנייה בטיבה בהיסטוריה, 19.26 שניות ולפני ניקל אשמיד אף הוא מג'מייקה (19.91 שניות).
רנו פלואנס Z.E

שיווק הרכב

כחלק מהסכם הפיתוח בין חברת בטר פלייס לרנו התחייבה בטר פלייס לרכוש 10,000 מכוניות.
בינואר 2012 נמסרו כמאה מכוניות לעובדי חברת בטר פלייס בישראל ולאחר חודשים אחדים החלו מסירות לרוכשים פרטיים. סך הכל נמסרו עד ספטמבר 2012 כ-450 מכוניות מדגם זה בישראל והוזמנו כאלפיים מכוניות נוספות מפרטיים ומחברות.
בשנת 2014, לאחר קריסת חברת בטר פלייס נמכרו על ידי פרק החברה מספר מאות כלי רכב לפרטיים ולחברות שהיו במלאי החברה.
סירל, מלך מרסיה

סירל (באנגלית: Cearl) היה מלך ממלכת מרסיה בראשית המאה השביעית. סירל מלך בממלכה ככל הנראה בין שנת 606 לערך (או, לפי מספר מקורות משנת 615) ועד שנת 626 לערך.
סירל הוא הראשון מבין מלכי מרסיה המוזכר בספרו של בדה ונרביליס "תולדות הכנסייה של האומה האנגלית" (Historia ecclesiastica gentis Anglorum).
לא ידועה שייכותו המשפחתית לגנאלוגיה המלכותית של מרסיה. "דברי הימים האנגלו סקסים" אינם מזכירים אותו בגנאלוגיה המלכותית. הנרי מהנטיגטון, ההיסטוריון בן המאה ה-12, ציין כי סירל מלך אחרי פיבה אך לא היה בנו, אלא בן שבטו. 
על פי בדה ונרביליס הייתה לסירל בת אחת, קוונבר (Cwenburh) אשר נישאה לאדווין, מלך ברניקיה, ונולדו להם שני בנים אוספרית' (Osfrith) ואדפירת' (Eadfrith). ההיסטוריונים למדים מנישואים אלה הן על ברית בין ברניקיה (לימים ממלכת נורת'מבריה עם מרסיה) והן על עצמאותה של מרסיה ועוצמתה. ישנה סברה כי ברית זו נועדה להגן על מרסיה מפני ממלכת מזרח אנגליה.
לא ידוע הקשר בין סירל לבין פנדה אשר מלך אחריו, וייתכן כי היו יריבים.
קורט זנדרלינג

ביוגרפיה

זנדרלינג נולד באריס Orzysz בפרוסיה המזרחית. אחרי תקופת עבודה קצרה באופרה העירונית בברלין שרלוטנבורג החל מ-1931, נאלץ בשל יהדותו לעבוד במסגרת ה"קולטורבונד" החל ב-1933. אזרחותו הגרמנית נלקחה ממנו בשנת 1935 ובשנת 1936 הוא היגר לרוסיה, שם עבד עם תזמורת רדיו מוסקבה. משנת 1942 עד 1960 כיהן כמנצח ראשי שותף (עם יבגני מראווינסקי) של התזמורת הפילהרמונית של סנקט פטרבורג. לאחר מכן חזר לגרמניה (במועד זה גרמניה המזרחית) שם ניצח על תזמורת הקונצרטהאוס של ברלין ועל התזמורת הסקסונית הממלכתית של דרזדן. בשנת 1970 הופיע לראשונה בבריטניה, והיה מקורב ביותר לתזמורת פילהרמוניה, שמינתה אותו בסופו של דבר למנצח בדימוס.
בשנת 2002 הוא הודיע על פרישתו.
קורט זנדרלינג הוא אביהם של המנצחים תומאס זנדרלינג, שטפן זנדרלינג ומיכאל זנדרלינג.
Violet Hill

רקע וכתיבת השיר

סולן קולדפליי, כריס מרטין סיפר כי הלהקה כתבה את השורות הראשונות בשיר ומנגינה קטנה ממנו לפני שנים רבות, אך לא סיימה אותו עד 2007. מרטין אמר "יום אחד צפיתי בביל אוריילי וחשבתי לעצמי שאני יודע כיצד לסיים את השיר. לחבר הטוב שלי טים היו בעיות עם הבוס שלו, וזה גרם לי לחשוב שכל כך הרבה אנשים מבלים את חייהם כשאנשים אחרים שהם פשוט לא אוהבים אומרים להם מה לעשות. אז זה היה הרעיון, וכל המילים האלה פשוט יצאו".
בראיון לחדשות MTV, סיפר הבסיסט של הלהקה גאי ברימן כי השיר הוא אחד הישנים שהלהקה עבדה עליו, וכי היא הייתה חייבת שייכלל באלבום האחרון. פיל הארווי, מנהל הלהקה הפציר בהם לכלול את השיר באלבום, מה שהוביל את הלהקה להכניס אותו חזרה לרשימת השירים המועמדים להופיע בו.
Violet Hill הוא שיר מחאת ה"אנטי מלחמה" הראשון של קולדפליי. הלהקה לוותה את הקצב של השיר מהלהקה הבריטית הביטלס.
בסינגל יש מאפייני סינתיסייזר אטמוספירי, אשר נותן "דרך" למנגינת פסנתר שמתנגנת על ידי כריס מרטין. בשיר יש ריף גיטרה בולט המאופיין על ידי השפעה משוננת ומעוותת של דיסטורשן. מרטין שר על הדמיה של קרנבלים, קתדרלות, דת ומלחמה בתקופה ימי הביניים, שהגיעה לשיאה בפזמון הגואה. התאוצה של השיר בנויה סביב הגיטריסט של הלהקה ג'וני באקלנד, שמנגן סולו בחלק הזה. מרטין אמר בראיון למגזין הרולינג סטון שהשיר הוא על "קרנבל של אידיוטים במופע".

קליפ

הווידאו קליפ לשיר הוצג לראשונה ב-18 במאי 2008. הקליפ בוים על ידי האמן החזותי אסא מדר, וחלקים ממנו צולמו בהר אטנה ובאזורי סיציליה, איטליה. קליפ חלופי לשיר תחת השם ”Dancing Politicians“ (פוליטיקאים מרקדים) פורסם באתר הרשמי של קולדפליי ב-17 במאי, בבימויו של מאט ווייטקרוס. באותו קליפ מוצגים פוליטיקאים שונים וסצנות של מלחמה, כשבין האנשים המופיעים שם נמצאים ג'ורג' ווקר בוש (המוצג בצורה לעגנית), אוסמה בין לאדן, פידל קסטרו, ריצ'רד ניקסון, הוגו צ'אווס, רוברט מוגאבה, סדאם חוסיין, בוריס ילצין, ברק אובמה, הילרי רודהם קלינטון, ביל קלינטון, אליזבת השנייה ועוד.
הגרסה המקורית של הווידאו קליפ מתחילה בגבעה, שם הלהקה מנגנת בעיירה שקטה. בסצנה הבאה עוברת הלהקה לנגן בכלי הנגינה סביב כריס מרטין, בהליכה על השלג הסגול, כשבסצנה האחרונה הלהקה מתרחקת מן העיירה.
ברכה שאינה צריכה

ברכה שאינה צריכה ביהדות הוא כינוי לאיסור לפעול במכוון ליצור מצב בו יש לברך ברכה שהיה ניתן שלא לברכה. דוגמה לכך היא אדם שבירך על מאכל מסוים והתכוון בפירוש שלא לפטור מאכל אחר שבירכתו שווה, ומחמת כן נתחייב לברך שנית. דוגמה נוספת היא אדם שבכוונה בירך ברכה אחרונה כדי שיזדקק לברך שוב ברכות על המזון שאוכל.
אצל חז"ל, שימש הביטוי במשמעות "ברכה לבטלה", אולם בימינו מוענקת משמעות שונה לכל אחד מן הביטויים.

טעם האיסור

ההסבר הניתן להלכה הוא שהברכה יקרה ומקודשת ביהדות, כאשר נאמרת לצורך מטרתה להוסיף ברכה בעולם, אך כשהיא נאמרת שלא לצורך, היא נעשית דבר קל שאין מכירים בערכו ופוגעת במעמד הברכות כולן.
איסור זה נלמד כחלק מאיסור ברכה לבטלה אך מוגדר כקל יותר, ועל כן במקרים מסוימים ניתן יהיה להקל בדין זה למשל כשרוצה אדם לברך ברכות כדי להשלים למאה ברכות (בתנאים מסוימים), וכן במקרה שישנו ספק בהלכה, האם ישנו חיוב ברכה, יכול לגרום להתחייב בברכה להינצל מהספק.

מקור הדין

מקור דין זה הוא מדברי התלמוד שאמרו שבזמן שכהן גדול היה קורא לפני העם בעת קיום מצוות הקהל, היה קורא חלק מהקריאה שבפרשת ויקרא, בעל פה, בטעם הדבר שאינו מביא ספר תורה אחר וקורא, תירצו שם: "רב הונא בר"י דרב יהושע אומר משום פגמו של ראשון, ור"ל אמר משום ברכה שאינה צריכה".
קונסטנטיוס גאלוס

קורות חייו

גאלוס היה בנו של יוליוס קונסטנטיוס ואשתו גאלה הוא היה נכד לקונסטנטיוס כלורוס מייסד השושלת של קונסטנטינוס ואשתו השנייה פלאביה מקסימיאנה תאודורה.
גאלוס נולד בשנת 325 בעיר מאסה מריטימה שבאיטליה. מעט מאד ידוע על ילדותו. ככל הנראה הוא היה תחת חסותו של אוסביוס מניקומדיה ביחד עם יוליאנוס הכופר בעיר ניקומדיה ולאחר מכן בקונסטנטינופול עד למותו של אוסביוס בשנת 341. ביחד עם יולינוס הוא נשלח לחינוך בחצר המלכותית בקפדוקיה.
עם מותו של קונסטנטינוס הגדול בשנת 337 ערכו בניו ויורשיו קונסטנטיוס השני, קונסטנטינוס השני וקונסטנס טיהור מהיר ואכזרי בקרב בני המשפחה. אחיו של גאלוס ובני משפחתו נרצחו ורק הוא, אחיו יולינוס ובן דודם נפוטיאנוס נותרו בחיים. ככל הנראה גילם הצעיר של הניצולים ומעמדם השולי בהיררכית הכוח הרומאית מנעו את הצורך להוציאם להורג.
משהתגבשה אחיזתם בשלטון קונסטנטיוס האחים נפגשו בעיר סירמיום זמן קצר לאחר מכן וסיכמו על חלוקת שטחי האימפריה ביניהם. קונסטנטיוס קיבל את הפרובינציות המזרחיות ובהן תרקיה, סוריה ומצרים וקבע את מושבו בקונסטנטינופול. קונסטנטינוס השני קיבל את השליטה על בריטניה וגאליה היספניה והיה עוצר לקונסטנס שרשמית שלט על איטליה אפריקה איליריקום פאנוניה ומקדוניה.

מינוי לקיסר

בשנת 350 החלה האימפריה להתפורר בידי היורשים של קונסטנטין הגדול בתסריט שדומה להתפוררות הטטררכיה השנייה. קונסטנטינוס השני נהרג בעת עימות עם אחיו קונסטנס וזמן קצר לאחר מכן נהרג קונסטנס בידי מפקד צבאו מגנינוטיוס שהכריז על עצמו אוגוסטוס ושלט למעשה על הפרובינציות של גאליה היספניה ובריטניה. קונסטנטיוס השני נותר הצאצא והיורש היחיד שנותר בחיים לאחר שאחיו ושותפיו לשלטון מתו ואת מקומם תפסו מורדים שהכריזו על עצמם כאוגוסטוס והיו איום ישיר על שלטון השושלת שבית קונסטנטינוס. מהלכיו של מגנינוטיוס דחקו את קונסטנטיוס השני לפינה, הוא נאלץ להפסיק את המערכה במזרח מול האיום של האימפריה הסאסאנית על מנת להגן על כס השלטון. אך לא פנה מיד להלחם במורדים אלא פעל לבסס את שלטונו בשטחים שנותרו תחת השפעתו. כצעד ראשון הוא מינה את קונסטנטיוס גאלוס לשליט המזרח וחיתן אותו עם אחותו הבכורה קונסטנטינה מתוך מטרה לקשור אותו לצידו, להבטיח את נאמנותו ולפקח על צעדיו.

הדחתו ומותו

קונסטנטיוס זימן את גאלוס לפגישה. גאלוס שחשד כי סר חינו בחצר האוגוסטוס שלח את אשתו קונסטנטינה על מנת ליישר את ההדורים אך תוכניתו עלתה על שרטון כאשר קונסטנטינה מתה ממחלה בעת המסע חזרה לאיטליה, בשלב זה נותר גאלוס ללא תמיכה מול קונסטנטיוס והתבצר באנטיוכיה אך התפתה לצאת לפגישה עם קונסטנטיוס במערב משנרמז או הובטח לו כי הוא יתמנה לאוגוסטוס לצידו של קונסטנטיוס.
בהגיעו לאיטליה נאסר גאלוס והוצא להורג בפקודת קונסטנטיוס.
היסטוריונים רומאיים בני התקופה מספרים כי גורלו של גאלוס נחרץ משהאשים את אשתו קונסטנטינה בתכנון וביצוע מעשים שהיו פסולים בעיני קונסטנטיוס, עם זאת משיצאה הפקודה להוצאתו להורג ניחם קונסטנטיוס על הפקודה וניסה להמתיק את גזר הדין אך אחר את המועד.
רכס ניקולאס (אנטארקטיקה)

גילוי הרכס

הרכס התגלה ב-12 בינואר 1930 במהלך מסע המחקר של משלחת החקר הבריטית, אוסטרלית וניו זילנדית לאנטארקטיקה תחת פיקודו של דאגלס מוסון.

מקור השם

מוסון קרא לרכס על שם ג'י. אר. ניקולאס (G.R. Nicholas) ממלבורן שבאוסטרליה, פטרון המשלחת.